Virallinen lehti nro C 117 , 16/04/1998 s. 0120



KIRJALLINEN KYSYMYS E-2976/97 komissiolle esittäjä(t): Joaquín Sisó Cruellas (PPE) (17. syyskuuta 1997) Aihe: Maanviljelijöidemme terveys Euroopan maataloudessa työskentelevät naiset ja miehet ovat alttiina useille työhön liittyville sairauksille. Yksi levinneimmistä ammattisairauksista maaseudulla on myös maltankuumeena tunnettu brucellosis, joka tarttuu kosketuksen ja ilman välityksellä tai nauttimalla maitotuotteita, jotka on valmistettu sairastuneiden eläinten maidosta. On myös olemassa muita tartuntaperäisiä sairauksia kuten tartunnan saaneiden lehmien maidon välittämä tuberkuloosi, pernarutto ja muutamat loiseliöistä peräisin olevat sairaudet, joihin on lisättävä eläinten puremat ja hyönteisten pistot. Toisaalta alkeellisten mekaanisten laitteiden (tietyt työvälineet, moottorit, niittokoneet jne) käytön ja väärinkäytön seurauksena on tärinä, joka voimakkaasti ja jatkuvasti koettuna saattaa aiheuttaa huomattavia vahinkoja lihaksille ja luustolle. Samoin liiallinen auringon säteily ja kemiallisperäiset terveysongelmat ovat merkityksellisiä aiheuttaen pääasiassa iho-ongelmien ilmaantumista. Lopuksi emme saa myöskään unohtaa huomattavaa stressiä, josta kärsivät ennen kaikkea maaseudun naiset, jotka maataloustöiden, kodinhoidon ja lastenkasvatuksen lisäksi työskentelevät usein maatilan ulkopuolella. On epäilemättä tarpeellista tehostaa sairauksien ehkäisykampanjoita, jotta mahdollisuuksien mukaan voidaan minimoida ja torjua vaikutukset, jotka näillä sairauksilla voi olla maaseudulla työskenteleviin. Voisiko komissio kertoa, onko olemassa yhteisön toimia, joilla pyritään lievittämään tilannetta ja lopulta ratkaisemaan se? Komission jäsenen Pádraig Flynnin komission puolesta antama vastaus (10. marraskuuta 1997) Komissio on täysin tietoinen niistä ammatillisista vaaroista, joita maataloustyöntekijät työssään kohtaavat. Työntekijöiden, myös maataloustyöntekijöiden, turvallisuuden ja terveyden suojelemisesta on runsaasti eurooppalaista lainsäädäntöä. Toimenpiteistä työntekijöiden turvallisuuden ja terveyden parantamisen edistämiseksi työssä annettua direktiiviä 89/391/ETY ((EYVL L 183, 29.6.1989. )) sovelletaan kaikilla toimialoilla, myös maataloudessa. Lisäksi direktiivissä 90/679/ETY ((EYVL L 374, 31.12.1990. )) (työntekijöiden suojeleminen vaaroilta, jotka liittyvät biologisille tekijöille altistumiseen työssä) (muutettu direktiivillä 93/88/ETY ((EYVL L 268, 29.10.1993. )) ja direktiivillä 95/30/ETY ((EYVL L 155, 6.7.1995. ))) säädetään toimenpiteistä, joita sovelletaan toimintaan, jossa työntekijät ammatillisen toimintansa vuoksi joutuvat alttiiksi tai ovat vaarassa joutua alttiiksi kysymyksen tekstissä mainitun kaltaisille biologisille tekijöille. Ammattitauteja koskevan eurooppalaisen luettelon käyttöönotosta annettu, jäsenvaltioille osoitettu komission suositus 90/326/ETY ((EYVL L 160, 26.6.1990. )) sisältää useita arvoisan parlamentin jäsenen mainitsemia sairauksia, kuten bruselloosin, tuberkuloosin sekä eläimistä tai eläinten jäännöksistä ihmisiin tarttuvat tartunta- ja loistaudit. Komissio tutkii työturvallisuutta, työhygieniaa ja työterveyttä käsittelevään yhteisön ohjelmaan (1996-2000) liittyen Euroopan työturvallisuus- ja työterveysviraston toimittamien tietojen avulla, onko tulevaisuudessa säädettävä vielä muita toimenpiteitä.